Skagens Bamsemuseum er netop blevet en bamse rigere, og det er en ganske særlig en af slagsen. Nemlig tidligere udenrigsminister Uffe Ellemann Jensens bamse, Nikolaj. Uffe Ellemann fik Nikolaj, da han var fire år. Han boede med sin familie på Frederiksberg. I lejligheden ovenover boede en russisk familie som var flygtet til Danmark under revolutionen. Datteren i familien hed Natasja. Hun havde haft sin bamse med fra Rusland til Danmark og forærede den til Uffe. Bamsen fulgte ham hele livet Nikolaj fulgte Uffe Ellemann gennem hele livet og har sågar været med tilbage i Rusland, da Uffe Ellemann som udenrigsminister skulle repræsentere Danmark ved Sovjetunionens præsident Brejsnevs begravelse i 1982. Det var en oplagt anledning til, at bamsen kunne gense sit fædreland. "Se, en bamse er simpelthen den allerbedste ven, en politiker kan have. Jeg vil gerne forklare hvorfor. Fordi en bamse kan man hviske alle sine inderste hemmeligheder i øret. En bamse skriver nemlig ikke erindringer bagefter”, har Uffe Ellemann fortalt om sit forhold til bamsen Nikolaj. Uffe Ellemann døde 18. juni i år, og kort efter blev Nikolaj overdraget til Skagens Bamsemuseum. Det var hans enke Alice Vestergaard og datteren Karen Ellemann, der var i Skagen for give bamsen videre til museet. - Det er en store ære at få lov til at adoptere Nikolaj, og jeg vil passe rigtigt godt på ham fremover, lyder det fra Jonna Thygesen, der ejer Bamsemuseet i Skagen. Er sammen med Estland Og ifølge ejeren er der på museet et særligt og velvalgt sted, bamsen Nikolaj nu kommer til at opholde sig; nemlig i en montre omgivet af estiske bamser og klenodier fra det Estland, Uffe Ellemann satte så stor pris på. Han var den første udenrigsminister, der anerkendte Estland som en selvstændig stat, og ved Uffe Ellemanns død kaldte den estiske præsident, Alar Karis, ham for Estlands bedste ven.

Opsummering:
Allerede før Uffe Ellemann døde var det bestemt, at hans bamse Nikolaj skulle overdrages til Skagens Bamsemuseum, men han nåede ikke selv at komme forbi med den.